b'\n_START_ARTICLE_\nKonfederacija\n_START_PARAGRAPH_\nKonfederacija oziroma sodr\xc5\xbeavje je dr\xc5\xbeavna zveza dveh ali ve\xc4\x8d suverenih dr\xc5\xbeav, ki nastane na temelju mednarodne pogodbe. Konfederalne enote, ki tvorijo konfederacijo imajo status suverenih dr\xc5\xbeav in pravico do izstopa iz zveze. Zvezni organi konfederacije, na katere dr\xc5\xbeave prenesejo le nekatere pristojnosti, imajo nad dr\xc5\xbeavljani dr\xc5\xbeav \xc4\x8dlanic le posredne u\xc4\x8dinke, ker so zakonodajna telesa dr\xc5\xbeav pri sprejemanju zakonov enakovredna konfederalnemu zakonodajnemu telesu. Ta je praviloma sestavljen le iz enega doma, v katerem poslanci dr\xc5\xbeav zakone sprejemajo soglasno._NEWLINE_Konfederacijski izvr\xc5\xa1ilni organ oblasti ima zato zna\xc4\x8dilnosti mednarodne konference predstavnikov oblasti posameznih dr\xc5\xbeav. S \xc4\x8dasovnega vidika je prehodna oblika meddr\xc5\xbeavnega zdru\xc5\xbeevanja in vodi v razpad ali pa v preoblikovanje v trdnej\xc5\xa1o federativno povezavo, zato je tudi te\xc5\xbeko najti v mednarodni politiki tipi\xc4\x8den primer konfederacije. Zgodovinski primer bi bili \xc5\xa0vicarska konfederacija (1291-1874), Nem\xc5\xa1ka zveza (1815-88) in Konfederativne dr\xc5\xbeave Amerike (1861-65).'